**PODPREDSEDNICA NATAŠA SUKIČ:** Najlepša hvala. Poslanka dr. Tatjana Grajf, imate besedo, da zastavite vprašanje ministru za vzgojo in izobraževanje, dr. Darju Feldi. Izvolite.

**DR. TATJANA GREIF (PS Levica):** Hvala za besedo, predsedujoča. Spoštovani minister! Razne interesne dejavnosti so sestavni del šolskega učnega programa, ki dijakom omogoča razširjanje in poglabljanje znanja, osebnostno rast in razvoj. Namen je mladim širiti horizont in pokazati, da pridobivanje znanja ni vezano zgolj na šolo. Srednješolski programi v okviru interesnih dejavnosti nudijo določeno število ur vsebin po prosti izbiri dijakov. Obvezne interesne vsebine izvede šola, za izvedbo izbirnih vsebin pa lahko šola izbere tudi zunanje izvajalce. Dijaki torej lahko prosto izbirne vsebine opravijo v ustanovah izven šole. To so raznovrstne aktivnosti: gledališki, glasbeni, filmski abonmaji, sodelovanje v plesnih šolah, pevskih zborih, dramskih skupinah, športnih dejavnostih, razna tekmovanja, tečaj tujih jezikov ali računalništva, prostovoljsko prostovoljno delo …. Več izobraževalnih ustanov, ki te programe izvajajo, pa je med dejavnosti po prosti izbiri pritihotapilo tudi nekaj, kar sem ne sodi. Tako na primer Šolski center Kranj in Grm Novo mesto, Center biotehnike in turizma, med dejavnosti po prosti izbiri navajata tudi verouk. To je v nasprotju z Ustavo Republike Slovenije, kajti država in verske skupnosti so po 7. členu Ustave ločene. Zanima me, gospod minister, zakaj Ministrstvo za vzgojo in izobraževanje dopušča, da šole verouk priznavajo kot opravljeno dejavnost po prosti izbiri dijaka. Poleg tega obstaja v Republiki Sloveniji 65 cerkva in verskih skupnosti, ki so enakopravne. Zakaj se potem kot šolska dejavnost ne priznava tudi udeležba v drugih verskih skupnostih, na primer Hinduistični ali Hare Krišna ali Jehovih pričah in podobno? Hvala.

**PODPREDSEDNICA NATAŠA SUKIČ:** Najlepša hvala. Minister, izvolite, beseda je vaša.

**DR. DARJO FELDA (minister za vzgojo in izobraževanje):**Hvala lepa predsedujoča. Ponovno tudi hvala za vprašanje. Seveda, obvezne izbirne vsebine so dejansko sestavni del gimnazijskih programov, interesne dejavnosti pa poklicnih in strokovnih srednješolskih programov. V predmetnikih so res uvrščene med kategorijo druge oblike vzgojno-izobraževalnega dela, predstavljajo pa v bistvu dejavnosti, ki jih šola ponuja dijakom z neko mero avtonomije. Izvajajo pa se praviloma nekako v strnjeni obliki. Torej ne v tistem klasičnem, kot klasični pouk. Te obvezne izbirne vsebine oziroma interesne dejavnosti, odvisno od šole, v kateri smo, so za dijake v določenem delu obvezne, v določenem pa jih lahko sami tudi izberejo. Ampak dejavnosti, ki so dijakom na izbiro, ponudi šola, dijakom pa jih lahko tudi prizna, če so ustrezne dejavnosti opravili izven šole. Ko ste omenili pravilo, so to največkrat tečaji tujih jezikov, glasbena šola, vključenost v neke vadbene dejavnosti, tudi tečaj prve pomoči, tečaj poznavanja cestnoprometnih predpisov in druge, ki so kar zelo pestre. Šola seveda je pedagoško in organizacijsko odgovorna za izvedbo in praviloma mora z letnim delovnim načrtom določiti, katere dejavnosti se bodo dijaku lahko priznale. To pomeni, da šola po lastni presoji in odgovornosti dijaku prizna opravljanje dejavnosti, tudi če jih ni opravil v sami organizaciji oziroma na pobudo šole, ampak na način, da upošteva zakon seveda in zahteve izobraževalnega programa.

Zakon o organizaciji in financiranju vzgoje in izobraževanja v 72. členu določa, da v javnih vrtcih in šolah ni dovoljena konfesionalna dejavnost, ki obsega, če naštejem, prvo je verouk ali konfesionalni pouk religije s ciljem vzgajati za to religijo. Drugič je to pouk, pri katerem o vsebinah, učbenikih, izobraževanju učiteljev in primernosti posameznega učitelja za poučevanje odloča verska skupnost. In tretjič, če je to nek organiziran religiozni obred. Torej, to troje ne sme biti po zakonu.

Izbirne vsebine, kot sem jih omenil, to je obvezna izbirna vsebina oziroma interesna dejavnost, so lahko izvajane izven, ampak ker v Sloveniji velja avtonomija šolskega prostora in načelo ločitve države in verskih skupnosti, potem priznavanje verouka v javni šoli ni možno kot del obveznosti, ki izhaja iz izobraževalnega programa. Če pogledamo kršitve, ki se dogajajo v zvezi z 72. členom, v zadnjih dveh letih nimamo nobenih indicev, da bi se to zgodilo, ampak seveda, če ste zaznali to, pomeni, da bom jaz takoj našemu šolskemu inšpektoratu omenil, da se to domnevno dogaja na kakšnih šolah in da bomo to preverili. Kajti, to dejansko je proti zakonu, ki se pri nas mora upoštevati. Hvala.

**PODPREDSEDNICA NATAŠA SUKIČ:** Najlepša hvala. Poslanka, želite dopolnitev odgovora? Izvolite.

**DR. TATJANA GREIF (PS Levica):** Hvala za vaš odgovor. Torej, o verah in verstvih in njihovem pomenu in vplivu na družbo se v slovenskem javnem izobraževalnem sistemu otroci naučijo pri predmetu Verstva in etika v osnovni šoli ter predmetu Sociologija v srednji šoli. Verouk kot del opravljenih šolskih aktivnosti torej pomeni neko organizirano indoktrinacijo v versko skupnost. In to tisto, ki tudi pogosto poziva k nestrpnosti do žensk, do LGBT oseb in nekih manjšin … In to znanje, pridobljeno pri verouku, so katoliške dogme, in osebnostne lastnosti, ki jih pridiga so ponižnost, poslušnost, nestrpnost. To ne pomeni osebnostne rasti ali pridobivanja znanj, kar je definicija teh interesnih dejavnosti. Ali menite, da je v 21. stoletju sprejemljivo, da se verouk priznava kot del opravljenih šolskih aktivnosti? Pravite, da šola po lastni presoji lahko tudi nekaj presoja, ne, odloča. Hvala.

**PODPREDSEDNICA NATAŠA SUKIČ:** Najlepša hvala. Minister, izvolite za dopolniti odgovor.

**DR. DARJO FELDA (minister za vzgojo in izobraževanje):** Hvala lepa. Res je, šola lahko nekaj po lastni presoji, ampak vsekakor mora biti to v skladu z zakonom. Zakon eksplicitno pravi, da to ni možno, to pomeni, verouk ne more biti del neke obvezne izbirne vsebine ali pa nekih interesnih dejavnosti, čeprav je to na izbiro. Izbira mora biti v skladu z zakonom in to seveda absolutno ne more biti. Mi smo povprašali tudi inšpektorat in zaenkrat v zadnjih dveh letih tega nismo zaznali, ampak seveda, to vprašanje smo takoj predali inšpektoratu in se bo to preverilo, ker enostavno to ni mogoče, po zakonu ni možno. Vemo, da je veliko stvari, ki jih lahko izbirajo dijaki v srednjih šolah, so razne dejavnosti, razne športne in tudi druge dejavnosti, razni tečaji …, vemo pa, da ravno to, kar je eksplicitno zapisano v 72. členu Zakona o financiranju oziroma o organizaciji in financiranju vzgoje in izobraževanja, to ni dovoljeno. Torej absolutno tega ni možno priznavati kot obvezno izbirno vsebino oziroma interesno dejavnost. Hvala lepa.